arnastofnun/IGC-2024 huggingface dataset:
Little Richard

Richard Wayne Penniman (fæddur 5. desember, 1932 – látinn 9. maí 2020), betur þekktur sem Little Richard var bandarískur söngvari, lagahöfundur og tónlistarmaður. Hann er talinn vera frumkvöðull í rokktónlist og braust á stjörnuhimininn á 6. áratug 20. aldar með píanódrifnu rokki og rámri röddu sinni. Meðal þekktustu laga hans var "Tutti Frutti" (1955). Richard hafði einnig áhrif á soul og fönk-tónlist. Árið 1962 túraði Richard með Bítlunum sem voru meðal annars undir áhrifum hans og höfðu tekið ábreiðu af laginu "Good Golly Miss Molly". Elton John, Queen og Motörhead eru meðal hljómsveita sem vísa í Little Richard sem áhrifavald.

Richard var 3. af 12 systkinum og ólst upp í trúarlegri fjölskyldu. Hann átti í samböndum bæði við konur og karlmenn.
Blöðrukál

Blöðrukál ("Brassica oleracea var. sabauda") eða savoy kál er káltegund sem er náskyld hvítkáli og grænkáli.
Stólparót

Stólparót er tegund af rót þar sem rótin vex oftast beint niður í jörð en hliðarangar greinast á ská út frá henni. Andstæðan við stólparót er trefjarót en slík rót er úr mörgum álíka gildum rótaröngum, sem greinast í allar áttir.
Nancy

Nancy er borg í Lorraine í Frakklandi. Þar búa um 104.000 manns (2017).
Moskvufylki

Moskvufylki (rússneska: "Моско́вская о́бласть") er fylki (oblast) í Rússlandi. Höfuðstaður fylkisins er Moskva. Íbúafjöldi var 7,095,120 árið 2010.
Nízhníj-Novgorodfylki

Nisjníj-Novgorodfylki (rússneska: "Нижегородская о́бласть") er fylki (oblast) í Rússlandi. Höfuðstaður fylkisins er Nízhníj Novgorod. Íbúafjöldi var 3,310,597 árið 2010.
Novgorodfylki

Novgorodfylki (rússneska: "Новгоро́дская о́бласть") er fylki (oblast) í Rússlandi. Höfuðstaður fylkisins er Novgorod. Íbúafjöldi var 634,111 árið 2010.
Smolenskfylki

Smolenskfylki (rússneska: "Смоле́нская о́бласть") er fylki (oblast) í Rússlandi. Höfuðstaður fylkisins er Smolensk. Íbúafjöldi var 985,537 árið 2010.
Tsabajkalfylki

Tsabajkalfylki (rússnesku: Забайкальский край, Zabaikal'skii kray) er landshluti (край, opinberlega frá 1. mars 2008) innan Rússneska sambandsríkisins og ein 83 eininga þess. Höfuðstaður fylkisins er Tsjita. Íbúafjöldi var 1,107,107 árið 2010.
Vetrarólympíuleikarnir 2026

Vetrarólympíuleikarnir 2026 eru 25. vetrarólympíuleikarnir og fara þeir fram í Mílanó—Cortina d'Ampezzo á Ítalíu frá 6. til 22. febrúar 2026. Þetta eru aðrir Ólympíuleikarnir í Cortina d'Ampezzo , áður voru haldnir Ólympíuleikar árið 1956 á Ítalíu.

Mílanó—Cortina d'Ampezzo var valin eftir kosningu Alþjóða ólympíunefndarinnar 24. júní 2019.
Öskjuhlíðarskóli

Öskjuhlíðarskóli er sérskóli og hóf fyrst starfsemi haustið 1975 og leysti þar með af hólmi Höfðaskóla sem hafði starfað frá árinu 1961. Skólinn var stofnaður með það hlutverk að komast til móts við þarfir nemenda sem voru í Höfðaskóla en hann þótti ekki nógu góður. Til að svara margbreytilegu þörfum var starfsfólkið mjög menntað og þá sérstaklega í sérkennslufræðum. Auk þess störfuðu við skólann þroskaþjálfar, leikskólakennarar, stuðningsfulltrúar, sálfræðingar og félagsráðgjafar Árið 2011 tilkynnti Reykjavíkurborg að Öskjuhlíðarskóli og Safamýraskóli myndu sameinast og nýr sérskóli stofnaður. Haustið 2011 hóf Klettaskóli störf í sama húsnæði og Öskjuhlíðarskóli hafði áður verið. Þegar skólarnir tveir sameinuðust voru 80 nemendur í Öskjuhlíðaskóla og 10 í Safamýraskóla.. Skólaárið 2013-2014 voru 109 nemendur sem stunduðu nám í Klettaskóla.
Urriðavatn (Garðabær)

Urriðavatn er mjög grunnt vatn vestan Urriðaholts í Garðabæ. Vatnið er einnig nefnt Urriðakotsvatn eða Urriðakotstjörn. Urriðavatn myndaðist fyrir um 7300 árum þegar Búrfellshraun rann og hraun rann inn í dalverpi til móts við Urriðakot og stíflaði vatnið. Flatarmál vatnsins er um 13 hektarar, meðaldýpt þess er 0,70 m og mesta dýpi 0,90 m. Hæð þess yfir sjávarmáli er 29-30 m. Urriðavatn og aðliggjandi hrauðjaðar og votlendi er á náttúruminjaskrá. Vatn sem berst í Urriðavatn er að mestu leyti að uppruna yfirborðsvatn sem berst frá um 2 ferkílómetra vatnasviði í kringum vatnið. Innstreymi í vatnið kemur úr lindum í votlendinu kringum vatnið og tveimur lækjum sem falla í vatnið að sunnaverðu. Afrennsli úr vatninu er að mestu um Stórakrókslæk (Kaplakrikalæk) en auk þessu sígur grunnvatn úr vatninu gegnum hraunið fyrir norðan það. Árið 1973 eða 1974 var mannhæðarháum garði ýtt upp við útfall vatnsins og Stórakrókslækur settur í steyptan stokk.

Mikil gróska er í rótföstum háplöntum á botni vatnsins og síkjamari (Myriophyllum alterniflorum) þar allsráðandi en einnig er þar fjallnykra (Potamogeton alpinus) og þráðnykra (Potamogeton filiformis). Í vatninu eru tvær fisktegundir urriði og hornsíli. Mikið fuglalíf er við vatnið. Yfir 20 tegundir fugla hafa reglulega búsetu við vatnið eða hafa sést þar öðru hvoru. Flórgoði verpir stundum á vatninu.
Trésmíði

Trésmíði er sú iðn að smíða byggingar, húsgögn, nytjahluti og skrautmuni úr timbri. Meðal algengra verkfæra trésmiða eru hamar, sög, bor, hefill, öxi og sporjárn, en nú nota smiðir einnig vélar sem auka afköst og spara vinnu, svo sem fræsara, hjólsög og borvél. Löggiltar iðngreinar sem telja má til trésmíða eru húsasmíði og húsgagnasmíði.
Pat Kilbane

Patrick F. "Pat" Kilbane (f. 5. nóvember 1969) er bandarískur leikari og uppistandari. Hann er þekktastur fyrir hlutverk í "MADtv".
Bringa (Þjórsárdal)

Bringa er höfði í Þjórsárdal undir Hagafjalli eins og Gaukshöfði. Á gamla hundraðkrónuseðlinum er teiknuð mynd af fjárrekstri og Bringa í bakgrunni.
Timo Werner

Timo Werner (fæddur 6. mars 1996) er þýskur knattspyrnumaður sem spilar sem framherji með RB Leipzig og þýska landsliðinu. Hann hóf atvinnumannaferil sinn með VfB Stuttgart og varð yngsti leikmaður þess og sá yngsti til að skora fyrir félagið. Werner vakti athygli með RB Leipzig þar sem hann var markahrókur.

Árið 2020 var hann orðaður við Liverpool FC en Chelsea FC tókst að hreppa hann sumarið. Werner stóð ekki fyllilega undir væntingum en hann gekk í gegnum 14 leikja markaþurrð á miðju tímabilinu 2020-2021. Werner var í byrjunarliðinu sem vann 1-0 sigur á Manchester City í Meistaradeild Evrópu 2021.

Hann sneri aftur til Leipzig sumarið 2022.
Hafsteinn Guðmundsson

Hafsteinn Guðmundsson (1. október 1923 – 29. apríl 2012) var íslenskur íþróttakennari og æskulýðsfrömuður. Hann lék landsleiki fyrir Íslands hönd í bæði knattspyrnu og handknattleik og varð Íslandsmeistari í báðum greinum með Val. Hann fluttist til Keflavíkur og varð þar leiðandi í æskulýðs- og íþróttastarfi um langt árabil.

Ferill.

Hafsteinn fæddist og ólst upp í Reykjavík þar sem hann hóf ungur að æfa íþróttir með Knattspyrnufélaginu Val. Hann varð Íslandsmeistari í knattspyrnu fimm ár í röð, 1942-45 og í Íslandsmeistari í handbolta fjórum sinnum á árabilinu 1944 til 1951. Þá tók hann þátt í fyrsta leik knattspyrnulandsliðsins, gegn Dönum árið 1946.

Hann útskrifaðist úr Íþróttakennaraskólanum á Laugarvatni árið 1947 og hóf í kjölfarið íþróttakennslu suður með sjó. Hann fluttist til Keflavíkur árið 1951 og hóf árið 1954 að spila knattspyrnu með heimamönnum. Hann var aðalhvatamaður þess að Íþróttabandalag Keflavíkur var stofnað árið 1956 og gegndi formennsku þess frá upphafi til 1975. Hann var auk þess spilandi þjálfari Keflavíkurliðsins á árunum 1958-60. Í formannstíð Hafsteins varð ÍBK fjórum sinnum Íslandsmeistari. Síðar gerðist hann formaður Ungmennafélags Keflavíkur frá 1978-1981.

Hafsteinn sat lengi í stjórn Knattspyrnusambands Íslands og lét sig málefni landsliðsins miklu varða. Árið 1969 var hann skipaður "landsliðseinvaldur" og gegndi því næstu fjögur árin. Í embættinu fólst að Hafsteinn var einráður um val landsliðshópsins, þótt landsliðsþjálfarinn sæi um stjórn liðsins að öðru leyti. Fram að þessu hafði val landsliðsins verið í höndum sérstakrar landsliðsnefndar, sem oft sætti gagnrýni.
Allsherjarveð

Allsherjarveð er veð innan veðréttar veitt með tryggingarbréfi er hefur þann tilgang að tryggja efndir á öllum kröfum sem veðhafinn á eða kann að eignast á hendur veðsala. Í ágreiningi um gildissvið slíkra yfirlýsinga eru þær að jafnaði túlkaðar þröngt, og litið til skýringar og túlkunar á þeim samningi er stofnaði til allsherjarveðsins.
Samningsveð

Samningsveð eru þau veð sem stofnuð eru samkvæmt löggerningi sem veiti móttakanda rétt til þess að krefjast fullnustu í veðandlaginu ef á reynir. Í íslenskum rétti er eingöngu heimilt að stofna til samningsveðs í þeim verðmætum sem lög leyfa og einnig ályktað að ef aðili má ekki framselja tiltekinni eign til annars tiltekins aðila megi heldur ekki nýta hana sem veð til sama aðila. Meginreglan er að stofna megi til samningsveðs ýmist með munnlegum eða skriflegum hætti, nema annað sé sérstaklega tekið fram í lögum.

Eftir atvikum gæti viðkomandi aðila verið bannað að veðsetja tiltekna eign sökum einkaréttarlegrar kvaðar sem hann er bundinn af, til að mynda vegna kvaðar í erfðaskrá.

Samþykki.

Hver sem stofnar til samningsveð þarf annað hvort að vera eigandi veðandlagsins eða hafa samþykki eigandans til þeirrar veðsetningar. Þá er möguleiki að eigandinn sé háður samþykki annars aðila, eins og sameigenda sinna í sérstakri sameign, skiptastjóra þrotabús, stjórnar lögaðila, eða maka sínum ef svo ber undir. Þá er litið svo á að samþykki einhvers sem sé ólögráða gæti verið ógilt.
Veðbandslausn

Veðbandslausn á sér stað þegar veðhafi afléttir veði á veðandlaginu í heild eða hluta án þess að hafa áhrif á gildi veðbréfsins sjálfs. Hún á sér jafnan stað þegar flytja á veð yfir á aðra fasteign eða veðhafinn lætur önnur veðandlög eða persónulega ábyrgð veðsala duga.
Premier Liga

Rússneska úrvalsdeildin eða "Premier Liga" er efsta deildin í Rússlandi. Deildin var stofnuð árið 2001.

16 lið keppa í deildinni. Hvert lið spilar við hvort annað tvisvar, einu sinni með heimaleik og einu sinni með útileik, í 30 leikjum alls.
Hoya longipedunculata

Hoya longipedunculata er fjölær jurt í vaxblómaættkvísl. Útbreiðslan er í Víetnam.
Leikfangasaga 4

Leikfangasaga 4 (enska: "Toy Story 4") er bandarísk Disney-teiknimynd frá árinu 2019 sem er framhaldsmynd kvikmyndarinnar "Leikfangasaga", "Leikfangasaga 2", og "Leikfangasaga 3".
Goðafoss í Bjarnarfirði

Goðafoss er um 30 metra hár foss í Hallardalsá í Nessveit nálægt Bjarnarfirði.
Hoya nervosa

Hoya nervosa er fjölær jurt í vaxblómaættkvísl. Útbreiðslan er í Kína (suður-Yunnan, Guangxi).
Hoya pachypus

Hoya pachypus er fjölær jurt í vaxblómaættkvísl. Útbreiðslan er á Nýju-Gíneu.
Hoya phyllura

Hoya phyllura er fjölær jurt í vaxblómaættkvísl. Útbreiðslan er á Borneó.
Hoya salmonea

Hoya salmonea er fjölær jurt í vaxblómaættkvísl. Útbreiðslan er á Filippseyjum.
Hoya soidaoensis

Hoya soidaoensis er fjölær jurt í vaxblómaættkvísl. Útbreiðslan er á Taílandi.
Hoya tjadasmalangensis

Hoya tjadasmalangensis er fjölær jurt í vaxblómaættkvísl. Útbreiðslan er á Jövu.
Hoya vangviengiensis

Hoya vangviengiensis er fjölær jurt í vaxblómaættkvísl. Útbreiðslan er í Kína og Laos.
Mannfjöldi

Mannfjöldi eða íbúafjöldi er hugtak yfir fjölda fólks sem tilheyrir ákveðnum hóp.

Í landafræði merkir hugtakið fjölda íbúa ákveðins staðar eða landsvæðis.
Færilús

Færilús (melophagus ovinus) er sníkjudýr sem leggst á sauðfé. Hún var algeng á Íslandi fram á 20. öld, þegar tókst að útrýma henni með því að baða sauðfé.

„Lúsin“ er í raun vængjalaus fluga, brún að lit, loðin, 4-6 mm löng og með smátt höfuð. Hún hefur bitkjálka sem hún notar til að sjúga blóð úr kindum. Fæturnir sex eru sterkir og með klær á endum. „Lúsin“ lifir í ullinni, mest við háls, herðar og á kvið hýsilsins. Hvert dýr lifir í 4-6 mánuði og verpir 10-20 eggjum, einu í einu. Móðirin fóðrar hverja lirfu með eins konar mjólkurkirtli. Púpustig er 19-23 dagar að sumri en 20-36 dagar að vetri. Útbreiðslusvæði er mestöll Evrópa, þar á meðal Ísland og Færeyjar, auk Norðvestur-Afríku, Mongólíu, Norður-Indlands og fleiri svæða.

Fullorðin dýr eru drepin með böðun upp úr vatni og ýmsum efnum. Meðal lyfja eru ivermectin og pyrethrin. Meðferðina þarf að endurtaka á 3-4 vikna fresti vegna þess að púpan er ónæm fyrir eitrinu. Það hjálpar líka að rýja kindina fyrst, þar eð sníkillinn lifir í ullinni.
La Rochelle Business School

La Rochelle Business School er evrópskur verslunarskóli með skólalóðir í La Rochelle. Hann er stofnaður 1988. La Rochelle BS var í 79. sæti meðal evrópskra verslunarskóla árið 2019 samkvæmt The Finanical Times. La Rochelle BS býður einnig upp á doktorsnám (PhD nám), sem og ýmis meistaranám (Master programmes) í sérhæfðum stjórnsviðum, svo sem: markaðssetningu, fjármálasvið, eða frumkvöðlastarfsemi. Nám hans eru þrí-faggild af hinum alþjóðlegu samtökum AMBA, EQUIS, and AACSB (evrópskar og norður amerískar faggildingarnefndir (samtök) fyrir MBA gráður). Skólinn á yfir 17 500 hollvini (alumni).
Brúnn

Brúnn er litur sem er samblanda af rauðu og grænu ljósi í RGB en brún málning er að jafnaði fengin með því að bæta svörtum lit við appelsínugulan. Samkvæmt skoðanakönnunum í Evrópu og Bandaríkjunum er brúni liturinn sístur allra lita meðal almennings en hann er oftast tengdur við einfaldleika, ryð og fátækt.
Dósent

Dósent er staða innan margra evrópskra háskóla. Á Íslandi er dósent háskólakennari sem hefur lægri stöðu en prófessor en hærri stöðu en lektor, og svipar þar með til hins breska titils ' eða hins bandaríska '.

Orðið kemur frá hinu latneska "docēre" (að kenna).
Smárinn (hverfi)

Smárinn er 3ja elsta hverfi Kópavogs og það fyrsta sem var skipulagt í heild sinni. Hverfið afmarkast af Kópavogslæk í norðri, Hafnarfjarðarvegi í vestri, Arnarnesvegi í suðri og Reykjanesbraut í austri.

Hverfið samanstendur af 4 svæðum, íbúabyggðin efri-Smárar sem er á Nónhæð, íbúabyggðin neðri-Smárar eða L-smárar sem eru í Kópavogsdal, atvinnusvæðinu H-smárar á Nónhæð og svo Dalvegi sem er í Kópavogsdal. Uppbygging hófst 2019 í H-smárum þar sem íbúabyggð bætist við neðarlega.

Það er fámennast af 5 hverfum Kópavogsbæjar og í því eru 2 leikskólar (Arnarsmári og Lækur), 1 grunnskóli (Smáraskóli), heilsugæslustöð (Hvammur) og atvinnustarfsemi. Í hverfinu er stærsta verslunarmiðstöð Íslands Smáralind, Norðurturninn, hæsta bygging landsins Smáratorg 3 og margvísleg atvinnustarfsemi í H-smárum og á Dalvegi. Aðalstöðvar Breiðabliks eru í hverfinu sem og Kópavogsvöllur, knattspyrnuhúsið Fífan og íþróttahúsið Smárinn.
Fagurklukka

Fagurklukka (fræðiheiti: "Campanula persicifolia") er fjölær tegund af klukkuætt (Campanulaceae). Hún vex aðallega í suður Evrópu.
Fjallaklukka

Fjallaklukka eða fellaklukka (fræðiheiti: "Campanula alpina") er skammfjölær tegund af klukkuætt (Campanulaceae). Hún vex aðallega í Alpafjöllunum og Karpatafjöllum.

Hún jarðlæg, með stuttan blómstöngul, blöðin lensulaga, ýmist hærð eða dúnhærð.
Médicos, línea de vida

Médicos, línea de vida er mexíkanskur sjónvarpsþáttur.
Afleidd löggjöf

Afleidd löggjöf er reglusetning sem annar aðili en löggjafarvaldið setur á grundvelli lagaheimildar. Algengast er að aðilinn sé innan framkvæmdarvaldsins en þó er mögulegt að aðrir aðilar, eins og innan dómsvaldsins sé fengin heimild til að ákveða nánari reglur um innri málefni sín og setja gjaldskrár. Einn tilgangur afleiddrar löggjafar er að veita öðrum aðila tiltekið afmarkað svigrúm til að skilgreina nánar inntak löggjafarinnar sökum sérfræðiþekkingar aðilans og þróunar innan málaflokksins með tíð og tíma.

Á Íslandi er algengast að þetta sé framkvæmt með setningu almennra stjórnvaldsfyrirmæla (eins og reglugerða) hvað varðar ríkið, en setningu samþykkta á vettvangi sveitarfélaganna. Að jafnaði er skylt að birta þau í viðeigandi deild Stjórnartíðinda hverju sinni.
Mick Jagger

Sir Michael Philip Jagger (f. 26. júlí 1943) er breskur rokksöngvari, lagahöfundur, leikari, og kvikmyndaframleiðandi þekktastur fyrir stofnun og aðild sína að hljómsveitinni The Rolling Stones, einkum fyrir sérstaka rödd hans og einkennandi frammistöðu á tónleikum. Ferill Micks í hljómsveitinni hófst árið 1962 og er hann enn formlega í henni, en hefur þó litast af vanvirknistímabili þar sem meðlimir hennar voru einbeittari á einkaverkefni utan hljómsveitarinnar, eins og sólóferill Micks frá árinu 1985 sem gekk langt því eins vel og þegar hann spilaði með hljómsveitinni.
Bergamo

Bergamo er borg í Langbarðalandi á Norður-Ítalíu. Hún er um 40 km norður af Mílanó og 30 km frá Sviss. Íbúar eru um 122.000 (2019). Efri bærinn, Cittá alta, með bæjarveggjum er á minjalista UNESCO.

Atalanta er knattspyrnufélag borgarinnar og spilar í efstu deild; Serie A.
Chan Santokhi

Chandrikapersad Santokhi, almennt kallaður Chan Santokhi (f. 3. febrúar 1959) er súrínamskur stjórnmálamaður og fyrrum lögreglustjóri. Hann hefur verið forseti Súrínam frá 16. júlí 2020.

Æviágrip.

Eftir að hafa lokið grunnskólanámi sínu í Paramaribo hlaut Santokhi styrk til framhaldsnáms í Hollandi. Hann gekk í lögregluháskóla í Apeldoorn frá 1978 til 1982. Að loknu námi sneri Santokhi aftur til Súrínam í september 1982 til að hefja störf í lögreglunni. Þegar hann var 23 ára var Santokhi útnefndur yfirmaður í lögreglunni í héraðinu Wanica. Árið 1989 var hann útnefndur yfirmaður rannsóknarlögregludeildar landsins. Árið 1991 var hann hækkaður í tign og gerður lögreglustjóri.

Í september árið 2005 var Santokhi útnefndur dóms- og lögreglumálaráðherra sem meðlimur Framfarasinnaða umbótaflokksins. Ráðherratíð hans einkenndist af harkalegri baráttu gegn glæpastarfsemi, sér í lagi gegn eiturlyfjaverslun í landinu. Desi Bouterse gaf Santokhi gælunafnið „fógetinn“.

Santokhi stýrði jafnframt rannsóknum á desembermorðum ársins 1982 í byrjun ráðherratíðar sinnar og setti á fót sérstakan dómstól í úthverfum Domburg til að fjalla um málið.

Í þingkosningum ársins 2010 hlaut Santokhi flest atkvæði allra frambjóðanda fyrir utan Desi Bouterse þrátt fyrir að skipa sæti fremur neðarlega á kosningalista Framfarasinnaða umbótaflokksins. Í júlí sama ár var Santokhi útnefndur forsetaframbjóðandi Nýju fylkingarinnar, kosningabandalags sem Framfarasinnaði umbótaflokkurinn átti aðild að. Í forsetakosningum þingsins var Santokhi mótframbjóðandi Desi Bouterse, sem var að endingu kjörinn forseti.

Frá árinu 1995 var Santokhi fulltrúi Fíknivarnarnefndar Ameríkuríkja (CIDAD), sjálfstæðrar stofnunar á vegum Samtaka Ameríkuríkja sem vinnur gegn fíkniefnaverslun í Ameríku. Árið 2009 varð Santokhi varaforseti stofnunarinnar og síðan forseti næsta ár.

Þann 3. júlí árið 2011 var Santokhi kjörinn forseti Framfarasinnaða umbótaflokksins (VHP). Flokkurinn hafði í upphafi aðallega verið flokkur landsmanna af indverskum uppruna en frá því að Santokhi varð flokksleiðtogi hefur flokkurinn náð breiðari skírskotun til annarra fólkshópa í Súrínam.

Eftir þingkosningar í maí árið 2020 vann Framfarasinnaði umbótaflokkurinn tuttugu af 51 þingsæti og varð stærsti flokkurinn á súrínamska þinginu. Þann 13. júlí árið 2020 var Santokhi einn í framboði þegar kosið var um forseta landsins á þinginu. Santokhi var því sjálfkjörinn forseti þann 16. júlí árið 2020.
Álftaneslaug

Sundlaug Álftaness er íslensk sundlaug staðsett á Álftanesi (nú Garðabær). Laugin var opnuð í maí 2009.

Laugin inniheldur útisundlaug sem er 25x12, innisundlaug sem er 12x7, 2 heitir pottar, 1 buslulaug, gufubað, saunubað, 85 metra löng vantsrennibraut 10 metra há og öldulaug sem var fyrst sinnar tegundar á Íslandi.
Persepólis

Persepólis (úr grísku, Περσέπολις; fornpersneska: 𐎱𐎠𐎼𐎿, "Pārsa"), stundum nefnd Persaborg eða Persagarður á íslensku, var höfuðborg Akkamenídaveldisins, um 550-330 f.Kr. Borgarrústirnar eru 60 km norðaustan við írönsku borgina Shiraz í Farshéraði. Elstu mannvistarleifar í borginni eru frá 515 f.Kr. Borgin var skráð á Heimsminjaskrá UNESCO árið 1978.
Gunnar Jónsson (leikari)

Gunnar Jónsson er íslenskur leikari þekktastur fyrir leik sinn í þremur Fóstbræðraseríum (1999-2001). Fleiri fræg hlutverk eru Fúsi (2015), Næturvaktin (2007), Opinberun Hannesar (2003), Bjarnfreðarson (2010) og Ástrópía (2007).
Aftur til framtíðar III

Aftur til framtíðar III (enska: "Back to the Future Part III") er bandarísk vísindaskáldskaparmynd frá 1990 frá árinu 1990 og lokaafslátturinn af Aftur til framtíðar þríleiknum. Kvikmyndinni var leikstýrt af Robert Zemeckis og eru með Michael J. Fox, Christopher Lloyd, Mary Steenburgen, Thomas F. Wilson og Lea Thompson. Kvikmyndin heldur áfram strax í kjölfar Aftur til framtíðar II (1989); Marty McFly (Fox) uppgötvaði á meðan hann strandaði árið 1955 á ævintýraferðum sínum, að vinur hans Dr. afi. Marty ferðast til 1885 til að bjarga Doc og snúa aftur til 1985 en málin eru flókin þegar Doc verður ástfanginn af Clara Clayton (Steenburgen).

Til baka í framtíðina var hluti III tekinn í Kaliforníu og Arizona og var framleiddur á 40 milljón dala fjárhagsáætlun með stuðningi II. Hluta. Hluti III var frumsýndur í Bandaríkjunum 25. maí 1990, sex mánuðum eftir fyrri afborgun, og samdi 244 milljónir dala um heim allan við upphafshlaup sitt, sem gerir það að sjötta hæsta myndinni árið 1990.
Hilmar Baunsgaard

Hilmar Tormod Ingolf Baunsgaard (26. febrúar 1920 – 2. júlí 1989) var forsætisráðherra Danmerkur frá 1968 til 1971. Hann er síðasti danski forsætisráðherrann sem hefur komið úr Róttæka vinstriflokknum.

Ferill.

Hilmar Baunsgaard var menntaður í verslunarfræði og starfaði í viðskiptum í einkageiranum. Hann gekk í Róttæka vinstriflokkinn og var einn af leiðtogum flokksins frá árinu 1948. Sama ár varð hann formaður ungliðahreyfingar flokksins og gegndi því hlutverki til ársins 1951. Árið 1957 var hann kjörinn á danska þingið og hóf þingsetu sem entist til ársins 1977. Hann var verslunarráðherra í samsteypustjórn Róttæka vinstriflokksins og Jafnaðarmannaflokksins á forsætisráðherratíðum Viggo Kampmann og Jens Otto Krag frá 1961 til 1964. Nokkuð bar á ósætti milli flokkanna í stjórninni varðandi afstöðu Krags til söluskatta og hinnar svokölluðu heildarlausnar.

Hilmar Baunsgaard gerði sér grein fyrir möguleikum sjónvarpsins í stjórnmálum og það var ekki síst með því að biðla til kjósenda í gegnum sjónvarpsútsendingar sem Róttæka vinstriflokknum tókst að tvöfalda þingfylgi sitt í kosningum árið 1968. Baunsgaard varð í kjölfarið forsætisráðherra Danmerkur í samsteypustjórn ásamt Venstre og Íhaldssama þjóðarflokknum. Í samfélagsmálum var stjórn hans ein sú róttækasta í sögu Danmerkur og stóð hún meðal annars fyrir lögleiðingu á þungunarrofum og afléttingu á ritskoðun kláms. Stjórnin átti hins vegar í vandræðum með síaukna skattbyrði og með samskipti við jaðarmenningu danskra ungmenna. Aftur var kallað til þingkosninga árið 1971. Róttæka vinstriflokknum tókst að halda öllum þingsætum sínum en stjórnin missti hins vegar meirihluta sinn og Krag varð því forsætisráðherra á ný.

Baunsgaard var helsti hugsuðurinn á bak við NORDEK, sem var fyrirhugað efnahagsbandalag Norðurlandanna svipað Evrópska efnahagsbandalaginu. Svíar, Norðmenn og Íslendingar tóku vel í hugmyndina en hún féll að endingu um sjálfa sig því Finnar vildu ekki styðja hana af ótta við að skaða samband sitt við Sovétríkin. Danmörk gekk að endingu í Evrópska efnahagsbandalagið.

Vegna innanflokksdeilna gat Baunsgaard ekki haldið áfram sem leiðtogi Róttæka vinstriflokksins. Árið 1977 hætti hann á þingi og gerðist formaður ritstjórnar "Politiken".

Einkahagir.

Hilmar Baunsgaard var bróðir stjórnmálamannsins Bernhards Baunsgaard. Eiginkona hans var Egone Baunsgaard.

Baunsgaard er grafinn í Ordrup-kirkjugarðinum.
Fannar Sveinsson

Fannar Sveinsson (f. 1988) er íslenskur sjónvarpsmaður. Hann er aðalega þekktur fyrir að vera Hraðfrétta Fannar en hann lék í sjónvarpsþáttunum Hraðfréttum á RÚV frá 2012-2016. Hann er einnig höfundur handrits á Venjulegi fólki og Sápuni, þar sem hann er einnig leikstjóri. Fannar er einnig vinsæll á samfélagsmiðlum.
Rækjuverksmiðja Ísafjarðar

Rækjuverksmiðja Ísafjarðar var verksmiðja sem var stofnsett á kreppuárunum og tók til starfa 23. júní 1936. Hún var í eigu Ísafjarðarbæjar og var í húsnæði í Neðstakaupstað. Þar var rækja pilluð, lögð í dósir og soðin niður. Norðmennirnir Ólsen og Syre veiddu rækjur og seldu til vinnslu í verksmiðjuna en þeir höfðu þá fundið góð rækjumið í Hestfirði. Verksmiðjustjórar í rækjuverksmiðjunni voru Þorvaldur Guðmundsson sem seinna varð þekktur sem Þorvaldur í Síld og Fisk og Tryggvi Jónsson frá Akureyri sem stofnsetti seinna niðursuðuverksmiðjuna Ora. Sumarið 1936 störfuðu 50 manns við rækjuvinnsluna.
Fortuna Düsseldorf

Fortuna Düsseldorf er þýskt knattspyrnufélag staðsett í Düsseldorf.

Liðið varð meistari 1933 og bikarmeistari 1979 og 1980. Atli Eðvaldsson og Pétur Ormslev spiluðu með félaginu.